02.04.2007 13:10   Reformierakonna esimehe Andrus Ansipi hinnangul on järgnevaks neljaks aastaks kokku saadud väga hea valitsusliidu programm.    "Kui me viime ellu selle, mis on valitsusliidu programmis kirjas, siis tähendab see seda, et Eesti senine särav areng jätkub ka järgmise nelja aasta jooksul ja et kõik inimesed saavad sellest arengust ka osa," kõneles Ansip pärast koalitsioonileppe allkirjastamist ajakirjanikele.    Tema sõnul tulevad kindlasti arutlusele ka sellised küsimused, mida  valitsusliidu programm ei käsitle. "Nendel puhkudel on kombeks esitada ühised seisukohad kõikide fraktsioonide poolt nii riigikogus kui ka valitsusliidus. Siis tuleb valitsusel ühise ettepanekuga riigikogu ette tulla," rääkis Ansip.    Isamaa ja Res Publica Liidu liider Mart Laar ütles, et koalitsioonid, mis on end kõlavate nimedega ristinud, pole pikka aega koos püsinud. "Pigem alustada väikese kaklusega, siis saavad paljud asjad selgemaks, õhk puhtamaks ja on võimalik rahulikult edasi minna."    Laar tõdes, et valitsused, millele on ennustatud lühikest iga, on kõige kauem vastu pidanud. "Loodan, et Andrus Ansipi loodav valitsus lööb minu valitsuse ametisoleku rekordi üle, oleks juba aeg," tunnistas Laar.    Sotsiaaldemokraatliku Erakonna esimees Ivari Padar tõdes, et koalitsioonilepe sündis läbi higi ja vaeva ning sotsiaaldemokraadid on selle leppe juures oma väidetega viimase päevani välja olnud.    "Selles lepingus on selgelt Eesti rahvale rõõmutoovat piisavalt  sees," ütles Padar.  Võimalikke erimeelsusi kommenteerides märkis Padar, et mingeid muudatusi ei tehta seadustes ilma osapoolte kokkuleppeta.    Valitsuskoalitsioonil on nelja aasta peale kasutada kokku umbes 420 miljardi kroonine riigieelarve tulubaas.    Koalitsioonilepingu tagamiseks on vaja 47 miljardit krooni, mis ei jagune aastate peale  proportsionaalselt, sest esimestel aastatel on kulud suuremad.    Koalitsioonileping plaanib vähendada tulumaksu 2011. aastaks 18  protsendini ja tõsta tulumaksuvaba miinimum 3000-le kroonile.    Kavas on pikendada vanemahüvitise perioodi kuni lapse 1,5-aastaseks saamiseni, mis läheb nelja aasta peale maksma 1,9 miljardit krooni.    Samuti on kolmikliidu valitsusel kavas 400miljoniline eriprogramm lasteaiakohtade suurendamiseks.